cyanic-selkie/wikianc huggingface dataset:
Σρι Λάνκα
Θρησκεία
Ο Βουδισμός είναι η μεγαλύτερη θρησκεία στη Σρι Λάνκα και είναι «Επίσημη θρησκεία» της Σρι Λάνκα σύμφωνα με το Κεφάλαιο Β΄ του άρθρου 9 του συντάγματος, το οποίο γράφει: «Η Δημοκρατία της Σρι Λάνκα θα δώσει στον Βουδισμό πρωταρχική θέση και συνεπώς είναι καθήκον του κράτους να προστατεύει και να προωθεί τον Βούδα Σασάνα». Ο Βουδισμός ασκείται από το 70.2% του πληθυσμού της Σρι Λάνκα. Οι περισσότεροι Σριλανκέζοι είναι βουδιστές Θεραβάντα. Οι περισσότεροι Βουδιστές είναι Σινχαλέζοι. Υπάρχουν και κάποιοι βουδιστές Ταμίλ, αλλά οι περισσότεροι Ταμίλ είναι ινδουιστές. Ο Βουδισμός εισήχθη στη Σρι Λάνκα τον 2ο αιώνα π.Χ. από τον σεβάσμιο Μαχίντα Μαουρύα. Ένα δενδρύλλιο προερχόμενο από το δέντρου Μπόντι στο οποίο ο Βούδας πέτυχε τη φώτιση μεταφέρθηκε στη Σρι Λάνκα την ίδια περίοδο. Ο Κανόνας Πάλι (Τριπιτάκα), ενώ πριν ήταν προφορικός και περνούσε από γενιά σε γενιά, καταγράφηκε σε γραπτή μορφή για πρώτη φορά στη Σρι Λάνκα γύρω στο 30 π.Χ. Η Σρι Λάνκα είναι βουδιστικό έθνος από την αρχαιότητα και είναι το παλαιότερο έθνος που είναι βουδιστικό μέχρι σήμερα. Σε περιόδους παρακμής του κράτους και του βουδισμού στη Σρι Λάνκα, η μοναστική καταγωγή και τα μοναστήρια της Σρι Λάνκα αναβιώνονταν και επιζούσαν μέσω της επαφής με την Ταϊλάνδη και τη Βιρμανία.
Αν και οι Ινδουιστές στη Σρι Λάνκα αποτελούν θρησκευτική μειονότητα, ο Ινδουισμός έχει συνεχή παρουσία στη Σρι Λάνκα τουλάχιστον από τον 2ο αιώνα π.Χ. Ο Ινδουισμός ήταν η κυρίαρχη θρησκεία στη Σρι Λάνκα πριν από την άφιξη του Βουδισμού τον 3ο αιώνα π.Χ. Ο Βουδισμός εισήχθη στη Σρι Λάνκα από τον Μαχίντα, τον γιο του αυτοκράτορα Ασόκα, κατά τη διάρκεια της βασιλείας του βασιλιά Ντεβαναμπία Τίσα. Οι Σινχαλέζοι έγιναν βουδιστές και προσυλητίστηκαν μαζικά, ενώ οι Ταμίλ της Σρι Λάνκα παρέμειναν ινδουιστές. Ωστόσο, η ινδουιστική θρησκευτική δραστηριότητα στην ηπειρωτική Ινδία ήταν εξαιρετικά σημαντική για την επιβίωση του Ινδουισμού στη Σρι Λάνκα, παραμένοντας έτσι θρησκεία ενός σημαντικού μέρους των κατοίκων. Ο Σαϊβισμός (λατρεία του Σίβα) ήταν ο κυρίαρχος κλάδος του Ινδουισμού στους Ταμίλ, επομένως το μεγαλύτερο μέρος της παραδοσιακής αρχιτεκτονικής των ινδουιστών ναών και το μεγαλύτερο μέρος της ινδουιστικής φιλοσοφίας στη Σρι Λάνκα προέρχεται από ακολούθους αυτού του κλάδου του Ινδουισμού. Ο συγγραφέας Θιρουτζνανασαμπανθάρ σε έργα του έχει αναφέρει τα ονόματα αρκετών ινδουιστικών ναών της Σρι Λάνκα.
Το Ισλάμ είναι η τρίτη πιο διαδεδομένη θρησκεία στη χώρα. Το ισλάμ έφεραν Άραβες έμποροι που διεξήγαγαν εμπόριο με τους κατοίκους της Σρι Λάνκα σε ένα διάστημα που καλύπτει αρκετούς αιώνες, πάντως οι πρώτοι μουσουλμάνοι έμποροι που επισκέφθηκαν τη Σρι Λάνκα ήρθαν γύρω στα μέσα με τέλη του 7ου αιώνα μ.Χ. Οι περισσότεροι μουσουλμάνοι στη Σρι Λάνκα είναι Σουνίτες της σχολής Σαφίι και πιστεύεται ότι είναι απόγονοι των Αράβων εμπόρων που παντρεύτηκαν με ντόπιες γυναίκες της Σρι Λάνκα, και έμειναν στο νησί.
Ο Χριστιανισμός ήταν παρών στη Σρι Λάνκα τουλάχιστον από τον πέμπτο αιώνα (και πιθανώς από τον πρώτο), αποκτώντας ευρύτερη βάση όμως από τους Πορτογάλους και τους δυτικούς αποίκους που άρχισαν να φτάνουν στο νησί στις αρχές του 16ου αιώνα. Περίπου το 7.4% του πληθυσμού της Σρι Λάνκα είναι χριστιανοί, εκ των οποίων το 82% είναι Ρωμαιοκαθολικοί οι οποίοι εκχριστιανίστηκαν από τους Πορτογάλους. Οι Καθολικοί Ταμίλ αποδίδουν τη θρησκευτική τους καταγωγή και κληρονομιά στον Άγιο Φραγκίσκο Σαβιέ καθώς και σε Πορτογάλους ιεραπόστολους. Οι υπόλοιποι Χριστιανοί χωρίζονται ανήκουν στην Αγγλικανική Εκκλησία της Κεϋλάνης και σε άλλα προτεσταντικά δόγματα.
Η θρησκεία παίζει εξέχοντα ρόλο στη ζωή και τον πολιτισμό της Σρι Λάνκα. Η βουδιστική πλειοψηφία τηρεί τις Ημέρες Πόγια (στη Σρι Λάνκα η ημέρα της πανσέληνου είναι αργία) κάθε μήνα σύμφωνα με το σεληνιακό ημερολόγιο. Οι Ινδουιστές και οι Μουσουλμάνοι τηρούν τις δικές τους αργίες. Σε μια δημοσκόπηση του ινστιτούτου Γκάλοπ το 2008, η Σρι Λάνκα ήταν η τρίτη πιο θρησκευόμενη χώρα στον κόσμο, με το 99% των κατοίκων της Σρι Λάνκα να λένε ότι η θρησκεία ήταν σημαντικό μέρος της καθημερινότητάς τους.
Εκπαίδευση
Έχοντας ποσοστό αλφαβητισμού που φτάνει το 92.9%, η Σρι Λάνκα έχει έναν από τους πιο εγγράμματους πληθυσμούς μεταξύ των αναπτυσσόμενων χωρών. Το ποσοστό αλφαβητισμού στους νέους ανέρχεται στο 98.8%, το ποσοστό των ανθρώπων που ξέρουν να χρησιμοποιήσουν ένα υπολογιστή φτάνει το 35% και το ποσοστό των παιδιών που είναι εγγεγραμμένα σε δημοτικό σχολείο ξεπερνά το 99%. Υπάρχει ένα εκπαιδευτικό σύστημα το οποίο εγγυάται 9 χρόνια δωρεάν και υποχρεωτικής εκπαίδευσης για κάθε παιδί.
Το δωρεάν εκπαιδευτικό σύστημα που θεσπίστηκε το 1945 είναι αποτέλεσμα της πρωτοβουλίας των Σ. Ου. Ου. Κανανγκάρα και Α. Ρατναγιάκε. Η Σρι Λάνκα είναι μια από τις λίγες χώρες στον κόσμο που παρέχουν καθολική και δωρεάν εκπαίδευση από την πρωτοβάθμια έως την τριτοβάθμια εκπαίδευση. Ο Κανανγκάρα ήταν ο πολιτικός που ηγήθηκε τη θέσπιση Μαντιαβιντιαλάγια (κεντρικά σχολεία) σε διάφορα μέρη της χώρας με σκοπό την παροχή εκπαίδευσης στα παιδιά που ζουν σε αγροτικές περιοχές της Σρι Λάνκα. Το 1942, μια ειδική επιτροπή για την εκπαίδευση πρότεινε τη θέσπιση εκτεταμένων μεταρρυθμίσεων στοχεύοντας στην ίδρυση ενός αποτελεσματικού και ποιοτικού εκπαιδευτικού συστήματος για τη Σρι Λάνκα. Ωστόσο, τη δεκαετία του 1980 οι αλλαγές στο εκπαιδευτικό σύστημα διαχώρισαν τη διοίκηση των σχολείων μεταξύ της κεντρικής κυβέρνησης και της τοπικής αυτοδιοίκησης. Έτσι τα εθνικά σχολεία, στα οποία πηγαίνουν κυρίως τα παιδιά της άρχουσας τάξης, ελέγχονται απευθείας από το υπουργείο Παιδείας, ενώ τα επαρχιακά σχολεία που πηγαίνει σχεδόν κάθε μαθητής στη Σρι Λάνκα ελέγχονται από την τοπική αυτοδιοίκηση. Η Σρι Λάνκα έχει περίπου 10.155 κρατικά, δημόσια σχολεία, 120 ιδιωτικά σχολεία και 802 πιριβένα (βουδιστικά ιεροδιδασκαλεία).
Η Σρι Λάνκα έχει 17 δημόσια πανεπιστήμια. Η έλλειψη ανταπόκρισης του εκπαιδευτικού συστήματος στις απαιτήσεις της αγοράς εργασίας, οι ανισότητες μεταξύ των κοινοτήτων στην πρόσβαση σε ποιοτική εκπαίδευση και η έλλειψη αποτελεσματικής σύνδεσης μεταξύ της δευτεροβάθμιας και της τριτοβάθμιας εκπαίδευσης είναι τα μεγάλα προβλήματα στο σριλανκέζικο εκπαιδευτικό σύστημα. Τελευταία έχουν εμφανιστεί μερικά ιδιωτικά τριτοβάθμια ιδρύματα για να καλύψουν το κενό, αλλά το ποσοστό των Σριλανκέζων με τριτοβάθμια εκπαίδευση φτάνει το 5.1%. Η Σρι Λάνκα κατατάχθηκε στην 95η θέση στον Παγκόσμιο Δείκτη Καινοτομίας το 2021, πέφτοντας έξι θέσεις από το 2019.
Ο συγγραφέας επιστημονικής φαντασίας Άρθουρ Σ. Κλαρκ υπηρέτησε ως καγκελάριος του Πανεπιστημίου Μορατούουα από το 1979 έως το 2002.
Οικονομία
μικρογραφία|Διάγραμμα με την εξέλιξη του πραγματικού κατά κεφαλήν ΑΕΠ από το 1820 έως το 2018. δεξιά|μικρογραφία|Διάγραμμα που δείχνει τα κύρια προϊόντα που εξάγει η Σρι Λάνκα (2019).
Σύμφωνα με το Διεθνές Νομισματικό Ταμείο, το κατά κεφαλήν ΑΕΠ της Σρι Λάνκα εξεφρασμένο σε ισοτιμία αγοραστικής δύναμης είναι το δεύτερο υψηλότερο στην περιοχή της Νότιας Ασίας. Τον 19ο και τον 20ο αιώνα, η Σρι Λάνκα ανέπτυξε μια οικονομία βασισμένη σε φυτείες, δηλαδή οικονομία αποικιακού τύπου. Η Σρι Λάνκα έγινε γνωστή για την παραγωγή και εξαγωγή κανέλας, καουτσούκ και τσαγιού Κεϋλάνης, σήματα κατατεθέντα των εξαγώγιμων προϊόντων της χώρας έως και σήμερα. Η ανάπτυξη σύγχρονων λιμανιών κατά τη διάρκεια της αγγλοκρατίας έχουν αυξήσει τη στρατηγική σημασία του νησιού ως εμπορικό κέντρο. Από το 1948 έως το 1977, ο σοσιαλισμός επηρέασε έντονα τις οικονομικές πολιτικές της κυβέρνησης. Οι αποικιακές φυτείες διαλύθηκαν, οι βιομηχανίες κρατικοποιήθηκαν και δημιουργήθηκε ένα κράτος πρόνοιας. Το 1977, εισήχθη η οικονομία της ελεύθερης αγοράς σαν νέο οικονομικό μοντέλο, επιτρέποντας τις ιδιωτικοποιήσεις, την απορρύθμιση και την προώθηση της ιδιωτικής ιδιοκτησίας αλλά και των ιδιόκτητων από ιδιώτες επιχειρήσεων.
Η παραγωγή και η εξαγωγή τσαγιού, καουτσούκ, καφέ, ζάχαρης και άλλων εμπορευμάτων παραμένουν μέχρι και σήμερα σημαντικές οικονομικές δραστηριότητες στη Σρι Λάνκα, ενώ η εκβιομηχάνιση έχει αυξήσει τη σημασία της επεξεργασίας τροφίμων, των κλωστοϋφαντουργικών προϊόντων, των τηλεπικοινωνιών και της χρηματοδότησης στην οικονομία της χώρας. Οι κύριοι οικονομικοί τομείς της χώρας είναι ο τουρισμός, οι εξαγωγές τσαγιού, η κλωστοϋφαντουργία, η παραγωγή ρυζιού και άλλων αγροτικών προϊόντων. Εκτός από αυτούς τους οικονομικούς τομείς, οι Σριλανκέζοι μετανάστες στο εξωτερικό, ιδιαίτερα στη Μέση Ανατολή, συνεισφέρουν σημαντικά στην οικονομία της χώρας μέσω των εμβασμάτων και του ξένου συναλλάγματος που στέλνουν πίσω στη πατρίδα.
Το κατά κεφαλήν εισόδημα της Σρι Λάνκα διπλασιάστηκε από το 2005 έως το 2011. Την ίδια περίοδο, το ποσοστό των κατοίκων οι οποίοι ζούσαν σε συνθήκες φτώχειας μειώθηκε από 15.2% σε 7.6% (ακριβώς στο μισό), το ποσοστό ανεργίας μειώθηκε από 7.2% σε 4.9%, η κεφαλαιοποίηση του χρηματιστηρίου του Κολόμπο τετραπλασιάστηκε και το δημοσιονομικό έλλειμμα διπλασιάστηκε. Το 99% των νοικοκυριών στη Σρι Λάνκα έχουν ηλεκτρικό ρεύμα. Το 93.2% του πληθυσμού έχει πρόσβαση σε ασφαλές πόσιμο νερό και το 53.1% έχει πρόσβαση σε νερό από αγωγούς. Η εισοδηματική ανισότητα έχει επίσης μειωθεί τα τελευταία χρόνια, καθώς ο συντελεστής Τζίνι στη Σριλάνκα ήταν 0.36 το 2010.
Η Έκθεση Παγκόσμιας Ανταγωνιστικότητας του 2011, την οποία δημοσιεύει ετησίως το Παγκόσμιο Οικονομικό Φόρουμ, περιέγραψε την οικονομία της Σρι Λάνκα ως μια οικονομία που βρίσκεται σε μεταβατική φάση και μεταβαίνει σταδιακά από το στάδιο μιας οικονομίας που βασίζεται στους παράγοντες στο στάδιο μιας οικονομίας που βασίζεται στην αποδοτικότητας λαμβάνοντας την 52η θέση στο κατάλογο. Επίσης, από τις 142 χώρες που περιλαμβάνονται στην έρευνα, η Σρι Λάνκα κατέλαβε την 45η θέση στο τομέα της υγείας και της πρωτοβάθμιας εκπαίδευσης, την 32η θέση στο τομέα της επιχειρηματικής πολυπλοκότητας, την 42η θέση στο τομέα της καινοτομίας και την 41η θέση στο τομέα της αποτελεσματικότητας της αγοράς αγαθών. Το 2016, η Σρι Λάνκα κατέλαβε την 5η θέση στον Παγκόσμιο Δείκτη Δωρεάς, καταγράφοντας υψηλά επίπεδα ικανοποίησης από τη ζωή και φιλανθρωπικής συμπεριφοράς στην κοινωνία της. Το 2010, οι Νιου Γιορκ Τάιμς τοποθέτησαν τη Σρι Λάνκα στην κορυφή της λίστας με τα 31 μέρη που πρέπει να επισκεφτεί κάποιος στη διάρκεια της ζωής του. Ο δείκτης S&P Dow Jones κατατάσσει τη Σρι Λάνκα σαν μια μεθοριακή αγορά (frontier market) για το 2018. Δηλαδή η Σρι Λάνκα έχει μια αναπτυσσόμενη αγορά αλλά δεν έχει φτάσει σε επαρκές επίπεδο ανάπτυξης για να θεωρηθεί αναδυόμενη αγορά. Η Σρι Λάνκα κατατάσσεται πολύ πάνω από άλλες χώρες της Νότιας Ασίας ως προς τον Δείκτη Ανθρώπινης Ανάπτυξης φτάνοντας σε μια βαθμολογία που φτάνει το 0.750.
Μέχρι το 2016, το χρέος της χώρας εκτινάχθηκε στα ύψη καθώς η χώρα ανέπτυξε με τέτοιο βαθμό την υποδομή της σε βαθμό που κόντευε να χρεοκοπήσει και επομένως έκανε απαραίτητη ουσιαστικά την παροχή πακέτου διάσωσης από το Διεθνές Νομισματικό Ταμείο. Το ΔΝΤ είχε συμφωνήσει να παράσχει ένα δάνειο αξίας 1.5 δισεκατομμυρίων δολαρίων στη Σρι Λάνκα τον Απρίλιο του 2016, αφού η Σρι Λάνκα παρείχε ένα σύνολο κριτηρίων που αποσκοπούσαν στη βελτίωση των επιδόσεων της οικονομίας της. Μέχρι το τέταρτο τρίμηνο του 2016, το χρέος της χώρας είχε φτάσει στα 64.9 δισεκατομμύρια δολάρια. Το πρόσθετο χρέος που είχαν δημιουργήσει με τα χρόνια οι κρατικοί οργανισμοί είχε αξία τουλάχιστον 9.5 δισεκατομμύρια δολάρια. Από τις αρχές του 2015 μέχρι το Σεπτέμβριο του 2016, το εσωτερικό χρέος της Σρι Λάνκα αυξήθηκε κατά 12% και το εξωτερικό χρέος αυξήθηκε κατά 25%. Τον Νοέμβριο του 2016, το ΔΝΤ ανέφερε ότι η αρχική εκταμίευση του δανείου που έκανε στη Σρι Λάνκα ξεπέρασε κατά 162.2 εκατομμύρια δολάρια τον αρχικό της στόχο, δηλαδή ήταν κατά αυτό το ποσό μεγαλύτερη από τη σχεδιαζόμενη. Η αξιολόγηση του οργανισμού για την καταβολή της πρώτης δόσης ήταν συγκρατημένα αισιόδοξη για το μέλλον. Στο πλαίσιο του προγράμματος αναδιάρθρωσης του χρέους, η κυβέρνηση της Σρι Λάνκα εφάρμοσε έναν νέο νόμο για τη φορολογία των εισοδημάτων που προέρχονται από δραστηριότητες του εσωτερικού αλλά θέσπισε και μια αυτόματη φόρμουλα τιμολόγησης καυσίμων, την οποία σημείωσε το ΔΝΤ στην τέταρτη έκθεση του. Το 2018 η Κίνα συμφώνησε να διασώσει τη Σρι Λάνκα δίνοντας της ένα δάνειο αξίας 1.25 δισεκατομμυρίων δολαρίων για την αντιμετώπιση της αύξησης των υποχρεώσεων της αποπληρωμής του εξωτερικού χρέους το 2019 έως το 2021.
Τον Σεπτέμβριο του 2021, η Σρι Λάνκα ανακοίνωσε ότι βρισκόταν σε κατάσταση οικονομικής κρίσης. Ο Διευθυντής της Κεντρικής Τράπεζας παραιτήθηκε εν μέσω κρίσης. Η Βουλή έχει ψηφίσει ορισμένες έκτακτες ρυθμίσεις για την οικονομία λόγω της κρίσης, επιδιώκοντας την απαγόρευση της «αισχροκέρδειας από τα τρόφιμα».
Ο τουρισμός, ο οποίος παρείχε στην οικονομία ξένο συνάλλαγμα, έχει καταρρεύσει κατά τη διάρκεια της πανδημίας του κορονοϊού το 2020-21. Η οικονομία έχει επιδεινωθεί περαιτέρω και το ποσοστό του χρέους ως μέρος του ΑΕΠ αυξήθηκε από 42% σε 119%. Τα τρόφιμα πλέον λαμβάνονται, όπως και τα καύσιμα, με δελτία. Οι διακοπές ρεύματος ξεπερνούν τις 10 ώρες την ημέρα το 2022 και η χώρα, τον Ιούλιο του 2022, αδυνατεί να αποπληρώσει τα χρέη της και να εισάγει βασικά τρόφιμα, φάρμακα, καύσιμα και άλλα αγαθά πρώτης ανάγκης. Οι δημόσιες υπηρεσίες όπως τα σχολεία ωθούνται τακτικά σε έκτακτα κλεισίματα λόγω της έλλειψης ενέργειας. Τα αποθέματα καυσίμων βρίσκονται σε πολύ χαμηλά επίπεδα. Αυτό αποτελεί βασική αιτία πίσω από την εξέγερση του 2022 που έχει ανατρέψει τη δυναστεία Ρατζαπάκσα, που κατέχουν μεγάλα ποσοστά στη κυβέρνηση της χώρας. Παράλληλα, ο Γκοταμπάγια Ρατζαπάκσα παραιτείται στις 13 Ιουλίου και το προεδρικό μέγαρο είναι υπό λαϊκή κατάληψη. Πριν είχε προηγηθεί οικονομική ανάπτυξη αλλά και μια αυξανόμενη εξάρτηση της χώρας στη Κίνα. Παράλληλα, η μείωση των φόρων κατά σημαντικό ποσοστό συνέβαλε στην οικονομική κατάρρευση της χώρας το 2022 καθώς ο τουρισμός υπέστη κατάρρευση. Τα γεγονότα επιτάχυναν οι συνέπειες της ρωσικής εισβολής στην Ουκρανία.
Μεταφορές
Η Σρι Λάνκα έχει ένα εκτεταμένο οδικό δίκτυο για τις εσωτερικές μεταφορές. Η Σρι Λάνκα έχει πάνω από 100.000 ασφαλτοστρωμένων δρόμων στην έκταση της. Το οδικό δίκτυο αποτελείται από 35 αυτοκινητοδρόμους τάξης Α (π.χ. Α1) και τέσσερις οδούς ταχείας κυκλοφορίας. Οι δρόμοι τάξης Α και Β είναι εθνικές οδοί. Υπεύθυνη για τη λειτουργία τους είναι η Αρχή Οδοποιίας της Σρι Λάνκα. Οι δρόμοι τάξης Γ και Δ είναι επαρχιακές οδοί, υπεύθυνες για τη λειτουργία τους είναι η Αρχή Οδοποιίας της κάθε επαρχίας της Σρι Λάνκα. Οι άλλοι δρόμοι είναι τοπικοί δρόμοι. Υπεύθυνη για τη λειτουργία των τοπικών δρόμων είναι η τοπική αυτοδιοίκηση. Η οδήγηση γίνεται στα αριστερά.
Το σιδηροδρομικό δίκτυο έχει μέγεθος 1.447 χιλιομέτρων και οι Σιδηρόδρομοι της Σρι Λάνκα, κρατική εταιρεία, είναι υπεύθυνη για τη λειτουργία των σιδηροδρόμων. Η Σρι Λάνκα έχει επίσης τρία λιμάνια βαθέων υδάτων στο Κολόμπο, το Γκάλα και το Τρικουναμαλάγια, ενώ υπάρχει και το λιμάνι της Χαμπαντότας που κατασκεύασαν οι Κινέζοι, το οποίο είναι ενοικιασμένο στους Κινέζους για 99 χρόνια λόγω της αδυναμίας της κυβέρνησης να πληρώσει το δάνειο για την κατασκευή του.
Μετάβαση στη οργανική γεωργία
Τον Ιούνιο του 2021, η Σρι Λάνκα ξεκίνησε ένα πρόγραμμα με στόχο τη μετάβαση της γεωργίας αποκλειστικά στη βιολογική γεωργία και επέβαλε απαγόρευση στην πώληση φυτοφαρμάκων και ανόργανων λιπασμάτων. Το πρόγραμμα χαιρετίστηκε από τη σύμβουλό για την υλοποίηση του Βαντάνα Σίβα, αλλά αγνόησε εντελώς τις επικριτικές φωνές των επιστημόνων που προειδοποίησαν ότι ο τρόπος με τον οποίο γίνεται η μετάβαση μπορεί να φέρει την κατάρρευση στη γεωργική οικονομία της Σρι Λάνκα   αλλά και να επιδεινώσει την οικονομική κρίση καθώς έχει σημειωθεί υποτίμηση του εθνικού νομίσματος, του οποίου η αξία περιστρέφεται γύρω από τη βιομηχανία τσαγιού. Η κατάσταση στη βιομηχανία τσαγιού χαρακτηρίστηκε κρίσιμη, καθώς η μετάβαση στη βιολογική γεωργία (χωρίς φυτοφάρμακα ή συμβατικά λιπάσματα) απαιτεί την αγορά εξοπλισμού (π.χ. λιπασμάτων) που είναι δέκα φορές ακριβότερος από τα λιπάσματα της συμβατικής γεωργίας, ενώ παράλληλα η απόδοση μιας βιολογικής καλλιέργειας είναι η μισή σε σχέση με τη βιολογική γεωργία, δηλαδή ισοδυναμεί με λιγότερα κέρδη για τους αγρότες. Τον Σεπτέμβριο του 2021 η κυβέρνηση ανακοίνωσε κατάσταση έκτακτης ανάγκης στην οικονομία καθώς η κατάσταση επιδεινώθηκε περαιτέρω από την υποτίμηση του εθνικού νομίσματος, την αύξηση του πληθωρισμού λόγω των υψηλών τιμών στα τρόφιμα και τις επιπτώσεις της πανδημίας του κορονοϊού στον τουρισμό.
Τον Νοέμβριο του 2021, η Σρι Λάνκα εγκατέλειψε το σχέδιό της να γίνει το πρώτο έθνος στο κόσμο όπου τα προϊόντα θα καλλιεργούνται αποκλειστικά με βιολογικό τρόπο, μετά την αύξηση των τιμών των τροφίμων και τις εβδομάδες διαμαρτυριών κατά του σχεδίου. Ήδη κατά τον Δεκέμβριο του 2021, η ζημιά στη γεωργική παραγωγή είχε γίνει. Οι τιμές των λαχανικών έχουν αυξηθεί αρκετά στη Σρι Λάνκα και εκτιμάται ότι η ανάκαμψη της γεωργικής παραγωγής από την κρίση του 2021 θα πάρει κάποιο χρόνο. Η απαγόρευση της πώλησης λιπασμάτων έχει αρθεί για ορισμένα είδη καλλιεργειών, αλλά η τιμή της ουρίας έχει αυξηθεί διεθνώς λόγω της αύξησης της τιμής του πετρελαίου και του φυσικού αερίου. Η Τζιβίκα Ουιραχέβα, ανώτερη λέκτορας στο Πανεπιστήμιο της Περαντενίγιας, προέβλεψε ότι η απαγόρευση των φυτοφαρμάκων και των συμβατικών λιπασμάτων θα μείωνε την παραγωγή ρυζιού το 2022 κατά 50% σε σχέση με πριν.
Ανθρώπινα δικαιώματα και μέσα ενημέρωσης
Η Ραδιοτηλεόραση της Σρι Λάνκα (πρώην Ραδιοφωνία της Κεϋλάνης) είναι ο παλαιότερος ραδιοφωνικός σταθμός στην Ασία καθώς ιδρύθηκε το 1923 από τον Έντουαρντ Χάρπερ μόλις τρία χρόνια μετά την ίδρυση του πρώτου ραδιοσταθμού στην Ευρώπη. Ο σταθμός εκπέμπει προγράμματα σε Σινχάλα, Ταμίλ, Αγγλικά και Χίντι. Από τη δεκαετία του 1980 και έπειτα έχουν ιδρυθεί πολλοί ιδιωτικοί ραδιοφωνικοί, ή έχουν επεκτείνει την εμβέλεια τους στη χώρα. Η τηλεόραση εισήχθη στη Σρι Λάνκα το 1979 όταν ξεκίνησε να λειτουργεί το Ανεξάρτητο Τηλεοπτικό Δίκτυο. Αρχικά, όλοι οι τηλεοπτικοί σταθμοί ήταν κρατικοί, αλλά το 1992 ξεκίνησαν να εκπέμπουν ιδιωτικά τηλεοπτικά δίκτυα.
Το 2020 κυκλοφορούσαν 192 εφημερίδες στη χώρα (122 στα σινχάλα, 24 στα ταμίλ, 43 αγγλόφωνες και 3 σε τουλάχιστον δύο γλώσσες), ενώ λειτουργούσαν 25 τηλεοπτικά κανάλια στις τρεις παραπάνω γλώσσες. Τα τελευταία χρόνια, η ελευθερία του τύπου στη Σρι Λάνκα, σύμφωνα με τις ακτιβιστικές ομάδες, είναι μια από τις χαμηλότερες μεταξύ των δημοκρατικών εθνών. Η καταγγελία περί επίθεσης ενός ανώτερου κυβερνητικού αξιωματούχου στον αρχισυντάκτη μιας εφημερίδας έτυχε διεθνούς προσοχής λόγω της δολοφονίας του προκατόχου του, Λασάνθα Ουικρεματούνγκε, ο οποίος ήταν επικριτής της κυβέρνησης και είχε προβλέψει τον θάνατο του σε ένα άρθρο που δημοσιεύτηκε μετά τη δολοφονία του.
Επισήμως, το σύνταγμα της Σρι Λάνκα εγγυάται τα ανθρώπινα δικαιώματα όπως έχουν επικυρωθεί από τα Ηνωμένα Έθνη. Ωστόσο, αρκετές ομάδες, όπως η Διεθνής Αμνηστία, η Ελευθερία από τα Βασανιστήρια, το Παρατηρητήριο Ανθρωπίνων Δικαιωμάτων, η βρετανική κυβέρνηση και το Υπουργείο Εξωτερικών των Ηνωμένων Πολιτειών έχουν καταδικάσει τις παραβιάσεις ανθρωπίνων δικαιωμάτων από την κυβέρνηση στη Σρι Λάνκα. Η κυβέρνηση της Σρι Λάνκα και η οργάνωση «Απελευθερωτικές Τίγρεις του Ταμίλ Ιλάμ» έχουν κατηγορηθεί για παραβιάσεις ανθρωπίνων δικαιωμάτων. Μια έκθεση από μια συμβουλευτική επιτροπή του ΟΗΕ προς τον γενικό γραμματέα του ΟΗΕ κατηγόρησε τόσο την οργάνωση Απελευθερωτικές Τίγρεις του Ταμίλ Ιλάμ όσο και την κυβέρνηση της Σρι Λάνκα για τη διάπραξη εγκλημάτων πολέμου στα τελευταία χρόνια του εμφυλίου πολέμου της χώρας. Η διαφθορά είναι σημαντικό πρόβλημα στη Σρι Λάνκα και το σύνταγμα παρέχει μικρά επίπεδα προστασίας για όσους αντιστέκονται στη διαφθορά. Το θεσμοθετημένο κατά τη διάρκεια της βρετανικής αποικιοκρατίας άρθρο 365 του Ποινικού Κώδικα της Σρι Λάνκα ποινικοποιεί το ομοφυλοφιλικό σεξ, με τους συμμετέχοντες να απειλούνται με φυλάκιση έως και 10 ετών.
Το Συμβούλιο Ανθρωπίνων Δικαιωμάτων του ΟΗΕ έχει τεκμηριώσει ότι πάνω από12.000 κατονομαζόμενα άτομα έχουν εξαφανιστεί μετά τη σύλληψη τους από τις δυνάμεις ασφαλείας στη Σρι Λάνκα. Αυτές οι δώδεκα χιλιάδες αναγκαστικές εξαφανίσεις είναι το δεύτερο μεγαλύτερο νούμερο στο κόσμο από την ίδρυση της σχετικής Ομάδας Εργασίας του ΟΗΕ το 1980. Η κυβέρνηση της Σρι Λάνκα επιβεβαίωσε ότι 6.445 από αυτούς πέθαναν. Οι ισχυρισμοί για παραβιάσεις των ανθρωπίνων δικαιωμάτων έχουν συνεχιστεί και μετά το 2009, δηλαδή υπάρχουν καταγγελίες ότι οι παραβιάσεις ανθρωπίνων δικαιωμάτων έχουν συνεχιστεί και μετά το τέλος του εμφυλίου πολέμου στη χώρα.
Η Επίτροπος Ανθρωπίνων Δικαιωμάτων του ΟΗΕ, Ναβανεθέμ Πιλάι, επισκέφθηκε τη Σρι Λάνκα τον Μάιο του 2013. Μετά την επίσκεψή της, δήλωσε: «Ο πόλεμος μπορεί να έλαβε τέλος [στη Σρι Λάνκα], αλλά στο μεταξύ, η δημοκρατία υπονομεύτηκε και το κράτος δικαίου διαβρώθηκε». Η Πιλάι στις δηλώσεις της έκανε λόγο για την αυξανόμενη παρέμβαση και συμμετοχή του στρατού στην πολιτική ζωή αλλά και για καταγγελίες περί αρπαγής γης που ανήκει σε ντόπιους από τον στρατό. Προσέθεσε ακόμη ότι, ενώ όσο βρισκόταν στη Σρι Λάνκα είχε απόλυτη ελευθερία κινήσεων για να πάει όπου θέλει, οι Σριλανκέζοι που προσπάθησαν να τη συναντήσουν παρενοχλήθηκαν και εμποδίστηκαν από την κυβέρνηση στην προσπάθεια τους.
Το 2012, η βρετανική φιλανθρωπική οργάνωση Ελευθερία από τα Βασανιστήρια ανέφερε ότι η φιλανθρωπική αυτή οργάνωση είχε λάβει 233 αιτήσεις από επιζώντες βασανιστηρίων για ιατρική περίθαλψη ή άλλη βοήθεια (π.χ. ψυχολογική) που παρέχει η οργάνωση. Την ίδια χρονιά, η ομάδα δημοσίευσε τη συλλογή Out of the Silence (= Εκτός της ησυχίας), το οποίο τεκμηριώνει τις καταγγελίες περί βασανιστηρίων και παραβιάσεων ανθρώπων δικαιωμάτων στη Σρι Λάνκα αλλά και το γεγονός ότι οι πρακτικές βασανιστηρίων συνεχίστηκαν και μετά το 2009. Στις 29 Ιουλίου 2020, το Παρατηρητήριο Ανθρωπίνων Δικαιωμάτων ανακοίνωσε ότι η κυβέρνηση της Σρι Λάνκα έχει βάλει στο στόχαστρο δικηγόρους, υπερασπιστές των ανθρωπίνων δικαιωμάτων και δημοσιογράφους με στόχο να καταστείλει τις φωνές όσων εναντιωνόταν στην κυβέρνηση.
Στρατός
Οι Ένοπλες Δυνάμεις της Σρι Λάνκα αποτελούν από τον Στρατό της Σρι Λάνκα, το Ναυτικό της Σρι Λάνκα και την Πολεμική Αεροπορία της Σρι Λάνκα, όργανα τα οποία βρίσκονται υπό την αρμοδιότητα του Υπουργείου Άμυνας. Αυτά τα τρία στρατιωτικά σώματα αποτελούνται από 346.000 άτομα, με σχεδόν 36.000 εφέδρους. Στη Σρι Λάνκα δεν υπάρχει υποχρεωτική στρατιωτική θητεία. Στη Σρι Λάνκα δρουν διάφορες παραστρατιωτικές ομάδες, όπως η Ειδική Ομάδα Δράσης, η Δύναμη Πολιτικής Ασφάλειας και η Ακτοφυλακή της Σρι Λάνκα.
Διεθνείς σχέσεις
Η Σρι Λάνκα είναι ιδρυτικό μέλος του Κινήματος των Αδεσμεύτων. Διασφαλίζοντας τη διατήρηση της ανεξαρτησίας της, η Σρι Λάνκα έχει καλλιεργήσει σχέσεις με την Ινδία. Η Σρι Λάνκα έγινε μέλος των Ηνωμένων Εθνών το 1955. Σήμερα, είναι επίσης μέλος της Κοινοπολιτείας των Εθνών, της Ένωσης της Νότιας Ασίας για την Περιφερειακή Συνεργασία, της Παγκόσμιας Τράπεζας, του Διεθνούς Νομισματικού Ταμείου, της Ασιατικής Τράπεζας Ανάπτυξης και του Σχεδίου του Κολόμπο.
Το Ενωμένο Εθνικό Κόμμα παραδοσιακά υποστήριζε την ενίσχυση των δεσμών με τα κράτη της Δύσης, ενώ το Κόμμα Ελευθερίας της Σρι Λάνκα παραδοσιακά υποστήριζε την ενίσχυση των δεσμών με τα κράτη της Ανατολής. Ο υπουργός Οικονομικών της Σρι Λάνκα Τζ. Ρ. Τζαγιαουαρντάνα, μαζί με τον τότε Υπουργό Εξωτερικών της Αυστραλίας σερ Πέρσι Σπένσερ, πρότειναν το σχέδιο Κολόμπο στο περιθώριο της Διάσκεψης των Υπουργών Εξωτερικών της Κοινοπολιτείας που έλαβε χώρα στο Κολόμπο το 1950. Κατά τη διάρκεια της Διάσκεψης Ειρήνης του Σαν Φρανσίσκο το 1951, ενώ πολλές χώρες δίσταζαν να προχωρήσουν σε μια τέτοια απόφαση, η Σρι Λάνκα υποστήριξε την ελευθερία και την ανεξαρτησία της Ιαπωνίας και αρνήθηκε να δεχτεί την καταβολή αποζημιώσεων από τους Ιάπωνες για τις ζημιές που προκλήθηκαν κατά τις εχθροπραξίες του Β΄ Παγκοσμίου Πολέμου, επειδή η σριλανκέζικη αντιπροσωπεία πίστευε ότι θα έβλαπτε την οικονομία της Ιαπωνίας. Οι σχέσεις Σρι Λάνκα-Κίνας θεσπίστηκαν με την ανάδυση της Λαϊκής Δημοκρατίας της Κίνας το 1949. Οι δύο χώρες υπέγραψαν ένα σημαντικό σύμφωνο αναφορικά με το διμερές εμπόριο του ρυζιού και του καουτσούκ το 1952. Η Σρι Λάνκα έπαιξε ζωτικό ρόλο στη διοργάνωση της Ασιατικής-Αφρικανικής Διάσκεψης το 1955, η οποία έπαιξε σημαντικό ρόλο στη θεμελίωση και τη δημιουργία του Κινήματος των Αδεσμεύτων.
Η κυβέρνηση Μπανταρανάικε που βγήκε από τις εκλογές του 1956 τροποποίησε σημαντικά τη φιλοδυτική εξωτερική πολιτική που είχε διαμορφώσει η κυβέρνηση του Ενωμένου Εθνικού Κόμματος. Αναγνώρισε το νέο καθεστώς της Κούβας υπό την ηγεσία του Φιντέλ Κάστρο το 1959. Λίγο αργότερα, ο Τσε Γκεβάρα επισκέφθηκε τη Σρι Λάνκα. Το Σύμφωνο Σιρίμα-Σάστρι του 1964 και το Σύμφωνο Σιρίμα-Γκάντι του 1974 που υπέγραψαν οι ηγέτες της Σρι Λάνκα και της Ινδίας είχαν στόχο την επίλυση της μακροχρόνιας διαφωνίας σχετικά με το καθεστώς των εργατών Ινδικής καταγωγής που είχαν μεταναστεύσει σε φυτείες στη Σρι Λάνκα και των απογόνων τους. Το 1974, το Κατσατίβου, ένα μικρό νησί στον πορθμό του Παλκ, έγινε και επίσημα επικράτεια της Σρι Λάνκα. Τότε, η Σρι Λάνκα είχε έντονη συμμετοχή στο Κίνημα των Αδεσμεύτων η πέμπτη σύνοδος κορυφής του Κινήματος των Αδεσμεύτων έλαβε χώρα στο Κολόμπο το 1976. Επί Τζ. Ρ. Ουαγιαβαρντάνα οι σχέσεις μεταξύ της Σρι Λάνκα και της Ινδίας επιδεινώθηκαν. Ως αποτέλεσμα, η Ινδία παρενέβη στον Εμφύλιο Πόλεμο της Σρι Λάνκα και στη συνέχεια ανέπτυξε μια Ινδική Ειρηνευτική Δύναμη στο νησί, το 1987. Επί του παρόντος, η Σρι Λάνκα πολύ καλές και εκτεταμένες σχέσεις με την Κίνα, τη Ρωσία, και το Πακιστάν.
Πολιτισμός
Ο πολιτισμός της Σρι Λάνκα έχει σχηματιστεί κυρίως με επιρροές από τον βουδισμό και τον ινδουισμό. Η Σρι Λάνκα είναι η πατρίδα δύο κύριων παραδοσιακών πολιτισμών: του Σινχαλέζικου (με κέντρο το Κάντι και την Ανουραντχαπούρα) και του Ταμιλικού (με κέντρο την Τζάφνα). Οι Ταμίλ συνυπήρξαν με τους Σινχαλέζους εδώ και πάνω από δύο χιλιετίες. Η συνεχής επιμειξία των Ταμίλ με τους Σινχαλέζους από τα πρώτα χρόνια της εγκατάστασης των Ταμίλ έχει κάνει τους Ταμίλ και τους Σινχαλέζους της Σρι Λάνκα να έχουν σχεδόν αξεχώριστη όψη, δηλαδή έχουν σχεδόν το ίδιο σωματότυπο και εμφάνιση. Η αρχαία Σρι Λάνκα φημίζεται για το ταλέντο των κατοίκων στην υδραυλική μηχανική και την αρχιτεκτονική. Ο βρετανικός αποικιακός πολιτισμός έχει επηρεάσει και τους ντόπιους. Οι πλούσιες πολιτιστικές παραδόσεις που μοιράζονται οι κάτοικοι της Σρι Λάνκα ανεξαρτήτως εθνικότητας είναι το μεγάλο προσδόκιμο ζωής της χώρας, η προηγμένη ποιότητα των υπηρεσιών παροχής υγείας και τα υψηλά ποσοστά αλφαβητισμού.
Κουζίνα και εορτές
Τον Απρίλιο, οι κάτοικοι της Σρι Λάνκα γιορτάζουν την παραδοσιακή πρωτοχρονιά. Τόσο οι Βουδιστές όσο και οι Ινδουιστές γιορτάζουν την παραδοσιακή τους πρωτοχρονιά γύρω στις 15 Απριλίου. Το εσάλα περαχέρα είναι μια συμβολική βουδιστική εορτή η οποία αποτελείται από χορούς και στολισμένους ελέφαντες. Λαμβάνει χώρα στο Κάντι (Μαχανουουάρα) τον Ιούλιο και τον Αύγουστο. Οι χοροί της φωτιάς, οι χοροί μαστιγίων, οι χοροί του Κάντυ αλλά και άλλοι τοπικοί χοροί είναι αναπόσπαστα μέρη της προαναφερθείσας εορτής που λαμβάνει χώρα στη Κάντυ. Οι Χριστιανοί γιορτάζουν τα Χριστούγεννα στις 25 Δεκεμβρίου, γιορτάζοντας τη γέννηση του Ιησού Χριστού, αλλά και το Πάσχα, την ανάσταση του Ιησού. Οι ινδουιστές Ταμίλ γιορτάζουν το Τάι Πονγκάλ και το Μάχα Σιβαράστρι. Οι μουσουλμάνοι γιορτάζουν το Χατζ και το Ραμαζάνι.
Τέχνες
Η ταινία Η Σπασμένη Υπόσχεση (Kadawunu Poronduwa), σε παραγωγή του Σ.Μ. Ναγιάγκαμ, είναι η πρώτη ταινία του σριλανκέζικου κινηματογράφου. Γυρίστηκε το 1947. Η ταινία Το Νησί των Θησαυρών (Ρανμουθού Ντούγουα) ήταν η πρώτη έγχρωμη ταινία στη Σρι Λάνκα, αλλά και η ταινία που σηματοδότησε τη μετάβαση από τον ασπρόμαυρο στο έγχρωμο κινηματογράφο στη χώρα. Τα τελευταία χρόνια, τα βασικά θέματα των ταινιών είναι το οικογενειακό μελόδραμα, οι κοινωνικές αλλαγές και τα χρόνια της σύγκρουσης μεταξύ της κυβέρνησης και των ταμίλων αυτονομιστών. Το κινηματογραφικό στυλ της Σρι Λάνκα είναι παρόμοιο με τις ταινίες του Μπόλυγουντ, δηλαδή υπάρχουν αρκετές ομοιότητες στην οργάνωση των ταινιών. Το 1979 ήταν το έτος που η προσέλευση στους κινηματογράφους της χώρας έφτασε στα ιστορικά του υψηλά. Το ρεκόρ δεν έχει καταρριφθεί από τότε και υπάρχουν αυξομειώσεις (σε χαμηλότερα επίπεδα) στην προσέλευση στους κινηματογράφους.
Ένας σκηνοθέτης με επιρροή είναι ο Λέστερ Τζέιμς Πέιρις, ο οποίος έχει σκηνοθετήσει μια σειρά από ταινίες με παγκόσμια αναγνώριση: τη Ρεκάβα ( Γραμμή του πεπρωμένου, 1956), την Γκαμπεραλίγια (Το χωριό που αλλάζει, 1964), Νιντανάγια (Ο Θησαυρός, 1970) και Γκόλου Χανταουάθα (Κρύα καρδιά, 1968). Ο Σριλανκεζοκαναδός ποιητής Ρίνζι Κρους και η ζωή του στη Σρι Λάνκα έχει γίνει θέμα ενός ντοκιμαντέρ. Έχει γράψει κείμενα στα σινχάλα και στα αγγλικά. Ο πολιτογραφημένος Καναδός αλλά γεννημένος στη Σρι Λάνκα συγγραφέας Μιχαέλ Οντάατιε είναι πολύ γνωστός για τα μυθιστορήματα του, τα οποία έχει γράψει στα αγγλικά, αλλά και για τις τρεις ταινίες του.
Τα παλαιότερα είδη μουσικής που έχουν καταγραφεί στη Σρι Λάνκα προέρχονται από το υποστηρικτικό υλικό για θεατρικές παραστάσεις (π.χ. Κολάμ, Σοκάρι, Νάνταγκαμ). Σε αυτά τα είδη θεάτρου παίζονται παραδοσιακά μουσικά όργανα, όπως τα εξής: Μπέρα, Θαμάταμα, Ντάουλα, Ραμπάν. Το πρώτο μουσικό άλμπουμ που ηχογραφήθηκε στη Σρι Λάνκα λέγεται Nurthi και ηχογραφήθηκε το 1903. Κυκλοφόρησε κάποια στιγμή αργότερα από το Ράδιο Κεϋλάνης. Τραγουδοποιοί όπως ο Μαχαγκάμα Σεκάρα και ο Ανάντα Σαμαρακούν και μουσικοί όπως οι Ου. Ντ. Αμαραντέβα, Βίκτορ Ρατναγιάκε, Νάντα Μαλίνι και Κλάρενς Ουιτζαουαρντάνα έχουν συμβάλει πολύ στην εξέλιξη της μουσικής της Σρι Λάνκα. Το μουσικό είδος μπάιλα προέρχεται από τους αφρικανικής καταγωγής Σινχαλέζους.
Υπάρχουν τρία βασικά είδη κλασικού χορού της Σρι Λάνκα. Τα τρία είδη του κλασικού χορού της Σρι Λάνκα είναι οι χοροί της Κάντυ, οι χοροί της πεδινής Σρι Λάνκα και οι χοροί της Σαμπαραγκαμούουας. Από αυτά τα τρία είδη οι χοροί της Κάντυ είναι το δημοφιλέστερο είδος. Είναι μια σοφιστικέ μορφή χορού, ενώ ο χορός της Κάντυ αποτελείται από πέντε υποείδη: τους χορούς Βες, Ναϊγιαντί, Ουντέκι, Πανθερού αλλά και το 18 Βανάμ. Οι άντρες χορευτές, όταν χορεύουν τον χορό της Κάντυ, έχουν κάνει στα μαλλιά τους μια περίτεχνη κόμμωση και παίζουν ένα τύμπανο που ονομάζεται Γκέτα μπεράγια. Το γκέτα μπεράγια βοηθά τους χορευτές να διατηρήσουν το ρυθμό τους αλλά και τον συγχρονισμό.
Η ζωγραφική και η γλυπτική ξεκίνησαν τα πρώτα τους βήματα στη Σρι Λάνκα γύρω στο 3ο με 2ο αιώνα π.Χ. Η παλαιότερη αναφορά που γίνεται στη τέχνη της ζωγραφικής στο κείμενο Μαχαβάμσα είναι μια ζωγραφιά ενός παλατιού σε ύφασμα με τη χρήση κιννάβαρου τον 2ο αιώνα π.Χ. Τα χρονικά της Σρι Λάνκα περιγράφουν διάφορες ζωγραφιές σε θαλάμους λειψάνων που βρίσκονται σε βουδιστικούς ναούς (στούπες) αλλά και σε κατοικίες μοναχών.
Το σύγχρονο θέατρο ήρθε στη Σρι Λάνκα τον 19ο αιώνα και συγκεκριμένα στο Κολόμπο, όταν μια συντεχνία θεάτρου των Πάρσων από το Βομβάη παρουσίασε στους κατοίκους το Νούρτι, ένα μείγμα ευρωπαϊκών και ινδικών θεατρικών συμβάσεων. Η χρυσή εποχή του δράματος και του θεάτρου της Σρι Λάνκα ξεκίνησε με τη σκηνοθεσία και την προβολή του θεατρικού έργου Μανάμε του Εντιριουίρα Σαρατστσάντρα το 1956. Μετά το έργο του Σαρατστσάντρα προβλήθηκαν για πρώτη φορά και άλλα δημοφιλή δράματα όπως τα εξής: Σινχαμπάχου, Παμπαβάτι, Μαχασάρα, Μουούντου Πουθού και Σούμπα σαχαγιάσα.
Η λογοτεχνία της Σρι Λάνκα έχει διχιλιόχρονη ιστορία. Είναι γόνος της αρίας λογοτεχνικής παράδοσης η οποία κατάγεται από τους ύμνους της ριγκβέντας. Ο Κανόνας Πάλι, μια συλλογή βουδιστικών γραφών του βουδισμού Θεραβάντα, καταγράφηκε σε γραπτή μορφή στη Σρι Λάνκα κατά τη διάρκεια του τέταρτου βουδιστικού συμβουλίου, στο σπήλαιο Αλουλένα στη περιοχή της Κεγκάλας, τουλάχιστον από το 29 π.Χ. Διάφορα χρονικά, όπως το Μαχαβάμσα, το οποίο γράφτηκε τον 6ο αιώνα, παρέχουν σημαντικές περιγραφές σχετικά με την ιστορία και την εξέλιξη των δυναστείων της Σρι Λάνκα. Σύμφωνα με τον Γερμανό φιλόσοφο Βίλχελμ Γκάιγκερ, τα χρονικά της Σρι Λάνκα βασίζονται στην παράδοση των βουδιστικών συγγραμμάτων Αθακάθα τα οποία σχολιάζουν θέματα θρησκευτικής φύσεως. Το αρχαιότερο σωζόμενο πεζό έργο της Σρι Λάνκα, το Νταμπίγια-Ατούβα-Γκεταπαντάγια, συντάχθηκε τον 9ο αιώνα μ.Χ. Τα μεγαλύτερα λογοτεχνικά συγγράμματα και είδη της μεσαιωνικής Σρι Λάνκα περιλαμβάνουν διάφορα συγγράμματα που ανήκουν στο είδος Σαντέσα Κάβια (ποιητικά μηνύματα), όπως το Γκίρα Σαντεσάγια (μήνυμα παπαγάλου), το Χάνσα Σαντεσάγια (κύκλινο μήνυμα) και το Σαλαλιχίνι Σαντεσάγια (μήνυμα μύνα). Μερικά σριλανκέζικα γραπτά του μεσαίωνα είναι το Καβσιλουμίνα (Διάδημα της Ποίησης), ενώ από την ίδια περίοδο σώζονται και πεζογραφήματα όπως το Σαντντάρμα-Ρατναβάλια, το Αμααβατούρα (Πλημμύρα του Νέκταρ) και το Πουτζαβάλια, αξιοσημείωτα έργα αυτής της περιόδου. Παράλληλα στον μεσαίωνα εντοπίζεται η χρυσή εποχή της σριλανκέζικης λογοτεχνίας. Το πρώτο σύγχρονο μυθιστόρημα της σριλανκέζικης λογοτεχνίας, το Μίνα, γράφτηκε από τον Σίμον ντε Σίλβα το 1905 και ακολούθησαν αρκετά λογοτεχνικά έργα. Ο Μάρτιν Ουικραμασίνγκε, ο συγγραφέας του Μαντόλ Ντούβα, θεωρείται η εμβληματική φιγούρα της λογοτεχνίας της Σρι Λάνκα.
Εξωτερικοί σύνδεσμοι
Κατηγορία:Νησιά της Ασίας Κατηγορία:Νησιά του Ινδικού Ωκεανού
British American Tobacco
H British American Tobacco plc (BAT) είναι βρετανική πολυεθνική εταιρεία καπνού που εδρεύει στο Λονδίνο του Ηνωμένου Βασιλείου. Είναι μία από τις πέντε μεγαλύτερες εταιρείες καπνού στον κόσμο.
Η BAT κατέχει ηγετική θέση στην αγορά σε περισσότερες από 50 χώρες και δραστηριοποιείται σε περίπου 180 χώρες. Οι τέσσερις μεγαλύτερες σε πωλήσεις μάρκες της είναι οι Dunhill, Lucky Strike, Kent και Pall Mall, μαζί με άλλες, συμπεριλαμβανομένων των Kool, Benson & Hedges και Rothmans.
Η BAT, επιπλέον, επενδύει στρατηγικά στην Ελλάδα εμπλουτίζοντας το χαρτοφυλάκιο των προϊόντων εναλλακτικoύ τρόπου καπνίσματος glo που διατίθενται στην ελληνική αγορά.
1902 - 2000
Η εταιρεία ιδρύθηκε το 1902, όταν η Imperial Tobacco Company του Ηνωμένου Βασιλείου και η American Tobacco Company των Ηνωμένων Πολιτειών συμφώνησαν να δημιουργήσουν μια κοινοπραξία, την "British-American Tobacco Company Ltd." Οι μητρικές εταιρείες συμφώνησαν να μην πραγματοποιήσουν συναλλαγές στην εγχώρια επικράτεια της άλλης και να εκχωρήσουν εμπορικά σήματα, εξαγωγικές επιχειρήσεις και θυγατρικές στο εξωτερικό στην κοινή επιχείρηση. Ο James Buchanan Duke έγινε πρόεδρος της εταιρείας και η επιχείρηση ξεκίνησε σε διάφορες χώρες όπως ο Καναδάς, η Κίνα, η Γερμανία, η Νότια Αφρική, η Νέα Ζηλανδία και η Αυστραλία, αλλά όχι στο Ηνωμένο Βασίλειο ή στις Ηνωμένες Πολιτείες.
Στην Κίνα, η BAT απέκτησε ένα εργοστάσιο στην περιοχή Pudong της Σαγκάης από την W.D. & H.O. Wills, μία από τις πρόδρομες εταιρείες της Imperial Tobacco. Υπό τη διαχείριση του James Augustus Thomas από το Lawsonville στην επαρχία Rockingham της Βόρειας Καρολίνας, μέχρι το 1919 το εργοστάσιο της Σαγκάης παρήγαγε περισσότερα από 243 εκατομμύρια τσιγάρα την εβδομάδα. Ο Thomas συνεργάστηκε στενά με την τοπική Wing Tai Vo Tobacco Company, η οποία εξελίχθηκε σε βασικό κινέζικο συνεργάτη της BAT μετά την επιτυχία της με την μάρκα τσιγάρων "Ruby Queen".
Το 1911, η American Tobacco Company πούλησε το μερίδιό της. Η Imperial Tobacco μείωσε σταδιακά τη συμμετοχή της, αλλά μόλις το 1980 εκχώρησε τις μετοχές της στην εταιρεία.
Στο αποκορύφωμά της το 1937, η ΒΑΤ κατασκεύαζε και διένεμε 55 δισεκατομμύρια τσιγάρα στην Κίνα. Τα περιουσιακά στοιχεία της εταιρείας κατασχέθηκαν από τους Ιάπωνες το 1941 μετά την εισβολή τους το 1937. Το 1949 η εταιρεία εκδιώχθηκε από την Κίνα μετά την ίδρυση της Λαϊκής Δημοκρατίας.
Το 1976 οι εταιρείες του Ομίλου αναδιοργανώθηκαν υπό μια νέα εταιρεία, τη "B.A.T. Industries". Το 1994 η BAT απέκτησε την πρώην μητρική της, American Tobacco Company (αν και αναδιοργανώθηκε μετά από αντιμονοπωλιακές διαδικασίες). Αυτό έφερε τις μάρκες Lucky Strike και Pall Mall στο χαρτοφυλάκιο της BAT.
Το 1999 συγχωνεύθηκε με τη Rothmans International, και έτσι απέκτησε μερίδιο σε ένα εργοστάσιο στη Βιρμανία. Αυτό την έκανε στόχο κριτικής από ομάδες υπεράσπισης ανθρωπίνων δικαιωμάτων. Πούλησε το μερίδιό της στο εργοστάσιο το 2003 μετά από «ξεχωριστό αίτημα» της βρετανικής κυβέρνησης.
2000 - σήμερα
Το 2003, η BAT εξαγόρασε την Ente Tabacchi Italiani (ETI) S.p.A., την κρατική ιταλική εταιρεία καπνού. Η σημαντική αυτή εξαγορά θα ανέβαζε τη ΒΑΤ στην δεύτερη θέση στην Ιταλία, τη δεύτερη μεγαλύτερη αγορά καπνού στην Ευρωπαϊκή Ένωση. Η κλίμακα των διευρυμένων δραστηριοτήτων θα φέρει σημαντικές ευκαιρίες για ανταγωνισμό και ανάπτυξη των τοπικών εμπορικών σημάτων της ETI και των διεθνών εμπορικών σημάτων της BAT.
Τον Αύγουστο του 2003, η BAT απέκτησε ποσοστό 67,8% στη σερβική εταιρεία καπνού Duvanska Industrija Vranje (DIV), επιτρέποντας την τοπική παραγωγή των εμπορικών προΐόντων της, απαλλάσσοντάς τα από εισαγωγικούς δασμούς. Μακροπρόθεσμα, σχεδιάζονται ευκαιρίες εξαγωγής καθώς οι γειτονικές χώρες της Νοτιοανατολικής Ευρώπης ανέπτυξαν συμφωνίες ελεύθερων συναλλαγών.
Τον Ιούλιο του 2004, η αμερικανική επιχείρηση της British American Tobacco (Brown & Williamson) συνδυάστηκε με αυτήν της R. J. Reynolds Tobacco Company (R. J. Reynolds), με το όνομα R. J. Reynolds. Οι R. J. Reynolds και Brown & Williamson ήταν η δεύτερη και η τρίτη αντίστοιχα στην κρατική κατάταξη των καπνικών εταιρειών των ΗΠΑ πριν από τον συνδυασμό. Όταν συνδυάστηκαν, η R. J. Reynolds έγινε θυγατρική της Reynolds American, με τη BAT να κατέχει μερίδιο 42%. Τον Ιανουάριο του 2007, η BAT έκλεισε το εναπομένον εργοστάσιό της στο Ηνωμένο Βασίλειο στο Southampton με απώλεια πάνω από 600 θέσεων εργασίας. Ωστόσο, η παγκόσμια λειτουργία έρευνας και ανάπτυξης και ορισμένες χρηματοοικονομικές λειτουργίες θα συνεχιστούν στον χώρο.
Στη συνέχεια, το 2008 η BAT εξαγόρασε την κρατική εταιρεία παραγωγής τσιγάρων της Τουρκίας, Tekel.
Τον Ιούλιο του 2008, η BAT απέκτησε τις δραστηριότητες τσιγάρων και snus της Scandinavian Tobacco Group.
Η BAT εξαγόρασε το 60% του ομίλου Bentoel της Ινδονησίας το 2009 προτού αυξήσει το μερίδιο της στο 100% τον επόμενο χρόνο.
Τον Μάιο του 2011 η BAT εξαγόρασε την κολομβιανή εταιρεία Productora Tabacalera de Tabacos S.A. (Protabaco).
Τον Οκτώβριο του 2015 η BAT απέκτησε την Κροατική εταιρεία καπνού TDR d.o.o. Brand and Factory στο Kanfanar.
Τον Οκτώβριο του 2016, η BAT προσφέρθηκε να αγοράσει το υπόλοιπο 57,8 % της αμερικανικής εταιρείας παραγωγής τσιγάρων Reynolds American σε εξαγορά 47 δισεκατομμυρίων δολαρίων που θα δημιουργήσει τη μεγαλύτερη εισηγμένη εταιρεία καπνού στον κόσμο με μάρκες όπως οι Newport, Lucky Strike και Pall Mall. Τον Ιανουάριο του 2017, ο Reynolds έκανε αντιπρόταση μια συμφωνία αξίας 49,4 δισεκατομμυρίων δολαρίων. Η συμφωνία ολοκληρώθηκε τον Ιούλιο του 2017.
Τον Απρίλιο του 2017, η εταιρεία ανακοίνωσε την εξαγορά διαφόρων μαρκών βουλγαρικών τσιγάρων από την Bulgartabac για περισσότερα από 100 εκατομμύρια ευρώ.
Τον Μάρτιο του 2021, η εταιρεία αγόρασε μερίδιο σχεδόν 20% στον παραγωγό κάνναβης OrganiGram με έδρα τον Καναδά για περίπου 126 εκατομμύρια λίρες ως μέρος μιας στρατηγικής διαφοροποίησης.
Στις 14 Σεπτεμβρίου 2021, σε μια έκθεση που δημοσιεύτηκε από το The NGO stop, η ΜΚΟ κατηγορεί την British American Tobacco ότι έχει διανείμει περισσότερα από $ 600.000 με τη μορφή μετρητών, αυτοκινήτων ή δωρεών εκστρατείας σε δεκάδες πολιτικούς, νομοθέτες, δημόσιους υπαλλήλους, δημοσιογράφους και υπαλλήλους ανταγωνιστικών εταιρειών μεταξύ 2008 και 2013.
Επιχειρήσεις
Η εταιρεία προσφέρει μια μεγάλη ποικιλία από μάρκες τσιγάρων:
Τρέχον
Οι διεθνείς μάρκες περιλαμβάνουν τα Dunhill, Kent, North State Lucky Strike, Pall Mall, Vogue, Rothmans International, Winfield, State Express 555, KOOL και Viceroy. Η British American Tobacco δεν κατέχει απαραίτητα τα δικαιώματα όλων αυτών των εμπορικών σημάτων σε κάθε έθνος που κυκλοφορούν.
Οι τοπικές μάρκες που ανήκουν στην British American Tobacco περιλαμβάνουν τις: Benson & Hedges (Μπαγκλαντές), John Players Gold Leaf (Μπαγκλαντές), State Express 555 (Βιετνάμ), Belmont (Κολομβία, Χιλή, Νικαράγουα και Βενεζουέλα), Jockey Club (Αργεντινή), Stradbroke (Αυστραλία), Hollywood, Derby, Free, Minister και Plaza (Βραζιλία), du Maurier (Καναδάς), Prince (Δανία), North State (Φινλανδία), HB (Γερμανία), Sopianae (Ουγγαρία), Wills (Ινδία), Ardath, Bentoel, και Country (Ινδονησία), Carrolls, Carrolls Kings, Grand Parade, Black Allen (Γερμανία), Sweet Afton, Major (Ιρλανδία), Boots, Alas (Μεξικό), Gold Leaf (Μπαγκλαντές, Πακιστάν), Jan III Sobieski (Πολωνία), Yava Gold (Ρωσία), Courtleigh, Peter Styvesant (Νότια Αφρική), Benson & Hedges, Dunhill, Kent, Pall Mall, Perilly's, Peter Stuyvesant και Rothmans (Μαλαισία), Parisienne (Ελβετία), Maltepe (Τουρκία), Xon, Astra και Karvon (Ουζμπεκιστάν), Craven A (Βιετνάμ και Τζαμάικα) καθώς και τις BAT snus, Holiday, Freedom και Park Drive (Νέα Ζηλανδία) Royals (Ηνωμένο Βασίλειο), Embassy (Κένυα), Viceroy, Newport, Lucky Strike στη Δομινικανή Δημοκρατία και Delta στο Ελ Σαλβαδόρ.
Στις 11 Ιουνίου του 2006, η R. J. Reynolds Tobacco Company ανακοίνωσε ότι θα κατασκευάσει τη μάρκα Camel snus στη Σουηδία σε συνεργασία με την British American Tobacco. Το προϊόν θα κυκλοφορήσει δοκιμαστικά στο Πόρτλαντ, το Όρεγκον και το Όστιν του Τέξας μέχρι το τέλος του μήνα.
Εξωτερικοί σύνδεσμοι
Κατηγορία:Επιχειρήσεις του Ηνωμένου Βασιλείου
Κύπελλο Ελλάδος χειροσφαίρισης ανδρών 2012-2013
Το κύπελλο Ελλάδας χάντμπολ ανδρών της περιόδου 2012-13, ήταν το 31ο στην ιστορία του θεσμού. Μετείχαν μόλις δεκατρείς ομάδες, οκτώ από την Α1 και πέντε από την Α2 κατηγορία.
Κυπελλούχος αναδείχθηκε η ομάδα της Α.Ε.Κ. για δεύτερη φορά στην ιστορία της.
Μεγάλος Τελικός
Κλειστό Κέρκυρας
Εξωτερικοί σύνδεσμοι
2012 2013 Κατηγορία:Χειροσφαίριση το 2012 Κατηγορία:Χειροσφαίριση το 2013
Κάρλος Αγκοστίνιο ντο Ροζάριο
Ο Κάρλος Αγκοστίνιο ντο Ροζάριο (Carlos Agostinho do Rosário, γεννήθηκε στις 26 Οκτωβρίου 1954) είναι διπλωμάτης και πολιτικός της Μοζαμβίκης, ο οποίος υπηρέτησε ως πρωθυπουργός από τις 17 Ιανουαρίου 2015 έως την απόλυσή του στις 3 Μαρτίου 2022. Αντικατέστησε τον Αλμπέρτο Βακίνα έχοντας διοριστεί από τον πρόεδρο Φιλίπε Νιούσι.
Καριέρα
Ο ντο Ροζάριο ήταν κυβερνήτης της επαρχίας Ζαμβέζια. Προτού γίνει πρεσβευτής, υπηρέτησε ως υπουργός Γεωργίας και Αλιευμάτων επί προεδρίας του Ζοακίμ Τσισάνο τη δεκαετία του ' 90. Από το 2009 ως το 2015 ο ντο Ροζάριο υπηρέτησε ως πρεσβευτής της Μοζαμβίκης στην Ινδονησία. Επίσης, έχει υπηρετήσει ως πρεσβευτής στην Ινδία, στην Ταϊλάνδη και σε άλλες ασιατικές χώρες.
Στις 11 Ιανουαρίου 2015 ο πρωθυπουργός Αλμπέρτο Βακίνα παύτηκε από τα καθήκοντά του από τον πρόεδρο Γκεμπούζα, ώστε να καταλάβει την έδρα του στο Κοινοβούλιο, μαζί με άλλους 6 υπουργούς της κυβέρνησής του. Αντικαταστάτης του Βακίνα διορίστηκε ο Ροζάριο δύο ημέρες μετά ητν ορκωμοσία του νέο προέδρου Φιλίπε Νιούσι.
Παραπομπές
Κατηγορία:Πρωθυπουργοί της Μοζαμβίκης
Κύπελλο Ελλάδας πετοσφαίρισης γυναικών 2015-2016
Το κύπελλο Ελλάδας βόλεϊ γυναικών για την περίοδο 2015–16 ήταν η 18η διοργάνωση στην ιστορία του θεσμού, και διοργανώθηκε από την ΕΟΠΕ. Συνολικά δήλωσαν συμμετοχή 179 ομάδες από όλη την Ελλάδα. Η συμμετοχή για τις ομάδες της Α1 και της Α2 έγινε υποχρεωτική από αυτή την περίοδο, ενώ όποια ομάδα των δύο αυτών κατηγοριών δεν συμμετείχε θα είχε ποινή αφαίρεσης 3 βαθμών από το πρωτάθλημα στο οποίο αγωνιζόταν. Κυπελλούχος αναδείχθηκε για 6η συνεχόμενη χρονιά ο Ολυμπιακός Πειραιώς.
Β' φάση
Στη Β' φάση εισήλθαν στη διοργάνωση και οι 38 ομάδες της Α2. Με τις 32 ομάδες των τοπικών ενώσεων αποτέλεσαν ένα σύνολο από 70 ομάδες. Στη φάση αυτή διεξήχθησαν 5 αγωνιστικές, έως ότου να μείνουν 4 ομάδες, που προκρίθηκαν στη Γ' Φάση. Οι κληρώσεις έγιναν με γεωγραφικά κριτήρια, ώστε να αποφευχθούν οι μεγάλες μετακινήσεις για τις ομάδες. Κατά την 1η αγωνιστική διεξήχθησαν 34 αγώνες. Η Τελχινίς Ρόδου και ο Ασκληπιός Τρικάλων προκρίθηκαν στη 2η αγωνιστική χωρίς αγώνα ύστερα από κλήρωση, οπότε παρέμειναν 36 ομάδες. Κατά τη 2η αγωνιστική διεξήχθησαν 4 αγώνες, ώστε να μείνουν 32 ομάδες για τη συνέχεια της Β' φάσης.
Γ' φάση
Στη Γ' φάση βρέθηκαν οι 4 ομάδες που προκρίθηκαν από τη Β' φάση, καθώς και οι δώδεκα ομάδες της Α1 γυναικών 2015–16.
Τελική φάση
Η τελική φάση (φάιναλ-4) διεξήχθη το διήμερο 4 και 5 Μαρτίου στη Χίο και μεταδόθηκε τηλεοπτικά από τη δημόσια τηλεόραση ΕΡΤ-2.
Ημιτελικοί
Οι ημιτελικοί διεξήχθησαν στις 4 Μαρτίου. Ο πρώτος ημιτελικός ανάμεσα σε Παναθηναϊκό και Ολυμπιακό ξεκίνησε στις 17:30 ώρα Ελλάδος, και ο δεύτερος ανάμεσα στην Ηλιούπολη και την ΑΕΚ στις 21:00.
Τελικός
Ο τελικός διεξήχθη στις 5 Μαρτίου με ώρα έναρξης 18:30.
Μογγολικές βουλευτικές εκλογές (2020)
Κοινοβουλευτικές εκλογές πραγματοποιήθηκαν στη Μογγολία στις 24 Ιουνίου 2020. Το αποτέλεσμα ήταν μια νίκη για το κυβερνών Λαϊκό Κόμμα της Μογγολίας, το οποίο κέρδισε 62 από τις 76 έδρες, σημειώνοντας ελαφρά μείωση από τις 65 που κέρδισε στις εκλογές του 2016.
Εκλογικό σύστημα
Τα 76 μέλη του Μεγάλου Χουράλ του Κράτους εκλέγονται με πλειοψηφικό σύστημα με πολλαπλή μη μεταφερόμενη ψήφο σε πολυμελείς εκλογικές περιφέρειες. Το εκλογικό σύστημα δεν αποφασίστηκε έως ότου ψηφίστηκε ένας νέος εκλογικός νόμος στις 22 Δεκεμβρίου 2019. Οι αλλαγές αναμενόταν να περιθωριοποιήσουν τα μικρότερα κόμματα και επίσης κατήργησαν τελικά το δικαίωμα ψήφου των 150.000 Μογγόλων ομογενών, καθώς δεν μπορούσαν να εγγραφούν σε μια συγκεκριμένη εκλογική περιφέρεια. Ο νέος εκλογικός νόμος απαγόρευσε επίσης στους ανθρώπους που κρίθηκαν ένοχοι για "πρακτικές διαφθοράς" να είναι υποψήφιοι στις εκλογές.
Οι ακτιβιστές και ακτιβίστριες για τα δικαιώματα γυναικών ζήτησαν αύξηση για την ποσόστωση των φύλων για υποψηφιότητες από το 20% στο 30%, αλλά απέτυχαν. Επί του παρόντος, οι γυναίκες αποτελούν το 17% (13 έδρες) των μελών του κοινοβουλίου, αποτελώντας τον υψηλότερο αριθμό από τις πρώτες δημοκρατικές εκλογές το 1990.
Κόμματα και συνασπισμοί
606 υποψήφιοι εγγράφηκαν επίσημα από την Επιτροπή Γενικών Εκλογών της Μογγολίας για να κατέλθουν στις εκλογές, εκ των οποίων 121 ήταν ανεξάρτητοι και 485 υποψήφιοι άνηκαν σε 13 πολιτικά κόμματα και 4 συνασπισμούς:
Πολλοί υποψήφιοι συνελήφθησαν κατά την προεκλογική εκστρατεία. Ανάμεσά τους ήταν δύο που κατήλθαν με το κυβερνών MPP, τρεις ήταν υποψήφιοι του αντιπολιτευόμενου DP και ένας ήταν υποψήφιος του Διατηρήστε την Τάξη! Σύνταγμα 19 Συνασπισμός.
Αποτελέσματα
Το Μογγολικό Λαϊκό Κόμμα κέρδισε με υπεροχή 62 εδρών, σημειώνοντας μικρή πτώση από τις 65 που κέρδισε στις προηγούμενες εκλογές. Το κεντροδεξιό Δημοκρατικό Κόμμα κέρδισε 11 έδρες. Ο υποψήφιος του Συνασπισμού μας, πρώην μέλος του Μεγάλου Χουράλ και αντιπρόεδρος του Μογγολικού Λαϊκού Επαναστατικού Κόμματος Σαϊνχουγκίν Γκανμπατάρ, κέρδισε μια έδρα, όπως και ο υποψήφιος του Εκλογικού Συνασπισμού του Καλού Προσώπου και πρόεδρος του Εθνικού Εργατικού Κόμματος Τογκμιντίν Ντορτζχάντ. Ο πρώην πρωθυπουργός της Μογγολίας Νοροβίν Αλτανχουγιάγκ κέρδισε μία έδρα ως ανεξάρτητος υποψήφιος.